Para outras páxinas con títulos homónimos véxase: Andrómeda.
Andrómeda por Gustave Doré (1832-1883).
Na mitoloxía grega **Andrómeda** (en grego antigo Ἀνδρομέδα, 'gobernante dos homes') era filla de Cefeo e de Casiopea, reis de Etiopía.

Traxectoria
-----------

Casiopea, presumindo de ser tan bela como as Nereidas, provocou a furia de Poseidón, quen enviou unha inundación sobre a terra e un monstro mariño, Ceto, para que acabase con homes e gando. Sabendo polo oráculo de Amón que non poderían atopar unha solución ata casar a súa filla Andrómeda co monstro, o rei Cefeo deixouna encadeada a unha rocha, espida e con xoias.

Perseo, cabalgando polo aire co seu cabalo alado Pegaso de volta tras matar a Gorgona, viu a Andrómeda e namorou dela. Baixou á praia a falar con Cefeo e Casiopea para pedir a súa man se a libraba do monstro mariño. Os pais aceptaron de mala gana. Perseo con Pegaso loitou co monstro mariño, matouno e usou a cabeza da Medusa (que convertía en pedra a quen a miraba e que conseguira cortar Perseo anteriormente) para petrificar o animal e convertelo en coral. Despois desatou a Andrómeda e, cando querían casar, Casiopea negouse porque xa lle prometera a man de Andrómeda ao príncipe Agenor. Perseo loitou contra Agenor e o seu séquito e logo de matar a moitos viuse obrigado a usar a cabeza da Medusa e petrificou os que quedaban. Andrómeda casou felizmente con Perseo.

Andrómeda marchou tras o seu marido a Tirinto en Argos, e converteuse na nai de seis fillos (os Perseides): Perses, Alceo, Méstor, Heleo, Electrión e Esténelo, e unha filla, Gorgófene. Os seus descendentes gobernaron Micenas desde Electrión ata Euristeo, tras quen Atreo obtivo a coroa, e inclúe ao grande heroe Heracles. Segundo esta mitoloxía, Perses é o devanceiro dos persas.

Tras a súa morte, Andrómeda foi situada por Atenea entre as constelacións do ceo do norte, preto de Perseo e Casiopea. Sófocles e Eurípides (e en época máis recente Pierre Corneille) escribiron varias traxedias a partir da historia, e os seus incidentes foron representados en numerosas obras de arte antigas.

Andrómeda é representada no ceo do hemisferio norte pola constelación Andrómeda, que contén a galaxia de Andrómeda.

Este mito foi representado nunha versión modificada da película de 1981 *Furia de titáns*.

Representacións
---------------

A figura de Andrómeda encadeada á rocha representa o aspecto feble da muller arquetípica que atopa no home o seu defensor natural. Esta visión inspirou moitas obras de arte clásicas. A estrutura do mito repítese en moitos filmes, nos que o heroe rescata a muller indefensa.

* Andrómeda; Pintura de Tiziano
* Andrómeda, Joachim Wtewael, Louvre
* Andromeda encadeada ás rochas (Rembrandt, 1630)
* Pintura de Edward Poynter
* Os pais de Andrómeda agradecen a Perseo por salvala (1679) Pierre Mignard
* *Andrómeda encadeada á rochas polas Nereidas* (1840) de Théodore Chassériau
* Andrómeda de Piero di Cosimo
* (1892) de M. Arosa
* Andrómeda. Escultura de Domenico Guidi.
* Andròmeda e Perseo de Giorgio Vasari,
* Debuxo de Eugène Delacroix
* Andrómeda de Carlo Saraceni
* «Perseo libera a Andrómeda» de Peter Paul Rubens

Fontes
------

* Apolodoro, *Biblioteca mitolóxica* ii.iv.3-5
* Ovidio, *Metamorfoses* iv.668-764

|  |  |
| --- | --- |
|  | Wikimedia Commons ten máis contidos multimedia na categoría:  ***Andrómeda***  |

|  |  |
| --- | --- |
| Control de autoridades | 
* Wd: Q161582
* WorldCat
* VIAF: 57408288
* BMT: 56953
* BRE: 1823163
* CERL: cnp00578206
* EBID: ID
* FAST: 808597
* GEC: 0003966
* GND: 118649302
* LCCN: no2014132513
* NKC: jo2017956188
* SUDOC: 030491398
* Treccani: andromeda

 |